b'\n_START_ARTICLE_\nAleksei Sultanov\n_START_PARAGRAPH_\nAleksei Faizulhakovit\xc5\xa1 Sultanov (ven. \xd0\x90\xd0\xbb\xd0\xb5\xd0\xba\xd1\x81\xd0\xb5\xd0\xb9 \xd0\xa4\xd0\xb0\xd0\xb9\xd0\xb7\xd1\x83\xd0\xbb\xd1\x85\xd0\xb0\xd0\xba\xd0\xbe\xd0\xb2\xd0\xb8\xd1\x87 \xd0\xa1\xd1\x83\xd0\xbb\xd1\x82\xd0\xb0\xd0\xbd\xd0\xbe\xd0\xb2; 7. elokuuta 1969 Ta\xc5\xa1kent \xe2\x80\x93 30. kes\xc3\xa4kuuta 2005 Fort Worth) oli neuvostoliittolais-yhdysvaltalainen pianisti._NEWLINE_Sultanovin kansainv\xc3\xa4linen menestys alkoi, kun h\xc3\xa4n voitti Van Cliburn -pianokilpailun Yhdysvalloissa 1989 ja sai maahan heti 250 konsertin kiertueen. H\xc3\xa4nen taistelunhaluinen soittonsa jakoi voimakkaasti mielipiteit\xc3\xa4. Sultanovia arvioitiin m\xc3\xa4\xc3\xa4reill\xc3\xa4 "kuin nuori Chopin" ja "sukupolvensa huippua" mutta kritisoitiin my\xc3\xb6s "luonnonoikuksi" ja "rymistelij\xc3\xa4ksi". H\xc3\xa4n saattoi olla liiankin aggressiivinen lyyrisempien teosten tulkkina. H\xc3\xa4n itse sanoi: "Min\xc3\xa4 haluankin vain ylist\xc3\xa4vi\xc3\xa4 tai murskaavia arvioita. Jos kriitikot ovat liikaa samaa mielt\xc3\xa4, taiteilija ei ole persoonallisuus."_NEWLINE_Neuvostoliiton hajotessa Sultanov osti maatilan Fort Worthista Yhdysvalloista ja alkoi v\xc3\xa4sy\xc3\xa4 kiertueisiin. Samalla kriitikoiden mielenkiinto h\xc3\xa4nt\xc3\xa4 kohtaan hiipui. Varsovan Chopin-kilpailussa 1995 ensimm\xc3\xa4inen palkinto j\xc3\xa4i jakamatta ja Sultanov sijoitettiin toiseksi._NEWLINE_Helmikuussa 2001 Sultanov sai aivoverenvuodon ja h\xc3\xa4nen vasen puolensa halvautui. Sultanov, joka oli ollut my\xc3\xb6s it\xc3\xa4maisten taistelulajien mestari, kuntoutti itse\xc3\xa4\xc3\xa4n sitke\xc3\xa4sti ja soitti pianoa yhdell\xc3\xa4 k\xc3\xa4dell\xc3\xa4 pienimuotoisissa tilaisuuksissa._NEWLINE_H\xc3\xa4n sai marraskuussa 2004 Yhdysvaltain kansalaisuuden ja soitti seremoniassa viimeist\xc3\xa4 kertaa julkisesti. Sultanov kuoli kotonaan Fort Worthissa 30. kes\xc3\xa4kuuta 2005 sairauskohtaukseen.'